कहीं दुल्हन देखने के बहाने अपहरण, कहीं प्रेमी ने लूटी डोली, 8 शादियों में सबसे खतरनाक 'राक्षस विवाह'
शादी के सात फेरों को पवित्र बंधन मानते हैं; जो दो दिलों के बीच सात जन्मों का रिश्ता बनाता है। लेकिन राजस्थान में हुए एक सात फेरे का वीडियो किसी को भी परेशान कर सकता है।
शादी के सात फेरों को पवित्र बंधन मानते हैं; जो दो दिलों के बीच सात जन्मों का रिश्ता बनाता है। लेकिन राजस्थान में हुए सात फेरों का एक वीडियो किसी को भी परेशान कर सकता है।
वायरल वीडियो में एक शख्स लड़की को गोद में लेकर जबरन फेरे लेता दिख रहा है। गोद में मौजूद लड़की छटपटा और चीख रही है। सुनसान इलाके में घास-फूस के सहारे आग जलाकर उसके चारों ओर गुंडे-बदमाशों की मौजूदगी में यह जबरिया सात फेरे लिए गए हैं।
मामला जैसलमेर का है। लड़की को उसके घर से अगवा करके लाया गया था। मीडिया रिपोर्ट्स के मुताबिक लड़की की शादी कहीं और तय हो गई थी। आरोपी को यह बात पसंद नहीं आई। वह लड़की से शादी करना चाहता था। जिसके बाद उसके लगभग डेढ़ दर्जन गुंडों के साथ लड़की के घर पर हमला बोला और उसे उठाकर सुनसान इलाके में ले गया।
जहां सात फेरों के बाद उसका वीडियो सोशल मीडिया पर वायरल किया गया। जबरिया सात फेरे का यह वीडियो देख महिला आयोग सक्रिय हुआ और आरोपी को गिरफ्तार कर लिया गया।
लेकिन यह पहला मामला नहीं है, जब लड़की को उठाकर उससे जबरदस्ती शादी की गई हो। इसके पहले भी कई ऐसे मामले सामने आए। पुराने जमाने में भी ऐसे ‘राक्षस विवाह’ का जिक्र मिलता है।
शादी का सबसे खराब रूप माना गया है ‘राक्षस विवाह’
भारतीय परंपरा में 8 तरह की शादियों का जिक्र मिलता है। इनमें से ‘राक्षस विवाह’ को सबसे खराब माना गया है। ‘राक्षस विवाह’ में लड़की का अपहरण कर उससे शादी की जाती है।
इस तरह की शादी में दुल्हन या उसके घर वालों से अनुमति नहीं ली जाती। ताकत के सहारे ही शादी कर ली जाती है।
शास्त्रों में ब्रह्म, दैव, आर्श, प्राजापत्य, गांधर्व, असुर, राक्षस और पिशाच विवाह का जिक्र मिलता है।
ब्रह्म विवाह में कन्या में दोनों पक्षों की सहमति होती है। दैव विवाह में लड़की की शादी धार्मिक कारण से किसी पुरुष से कर दी जाती है। आर्श विवाह में लड़की के पिता को लड़का पक्ष से धन दिया जाता है। प्रजापत्य विवाह में कन्या का पिता बिना उसकी सहमति के उसकी शादी किसी ऊंचे कुल में करा सकता है। गांधर्व विवाह का मतलब आज का लव मैरिज है।
इनमें से पहले के 4 विवाहों को ठीक माना जाता है। जबकि बाद के 4 विवाहों को खराब माना जाता है।
जबकि असुर विवाह में कन्या को खरीदकर उससे शादी की जाती है। राक्षस विवाह में लड़की का अपहरण किया जाता है तो पिशाच विवाह में जबरन संबंध बनाने के बाद शादी की जाती है।
2019 में सीकर में हुई थी डोली लूटने की घटना
साल 2019 में सीकर के नगवा में एक लड़की की शादी के दिन उसकी डोली लूट ली गई। यह काम उसके एकतरफा प्रेमी ने किया। प्रेमी लड़की की शादी तो नहीं रोक पाया; ऐसे में उसने विदाई के बाद दुल्हन के अपहरण का फैसला किया।
शादी के बाद विदा होकर ससुराल जा रही दुल्हन की गाड़ी को बीच रास्ते में रोक लिया गया। दूल्हे और ड्राइवर की पिटाई के बाद दुल्हन का अपहरण कर लिया गया। बाद में पुलिस ने दुल्हन को देहरादून से बरामद किया।
खबर में आगे बढ़ने से पहले पोल के माध्यम से अपनी राय साझा करते चलें...
शादी के लिए लड़की देखने आए, पसंद आई तो रात में अपहरण कर ले गए
इसी तरह का एक मामला कोटा में भी सामने आया। यहां के सूनगर में शादी के लिए लड़की देखने आए मेहमान ही रात में नाबालिग लड़की का अपहरण कर ले गए।
दरअसल, मेहमानों को लड़की पसंद आ गई थी। जबकि लड़की के घरवालों का कहना था कि अभी उसकी उम्र कम है और वे शादी नहीं करना चाहते। जिसके बाद शादी के लिए आए मेहमान अपहरणकर्ता बन गए और जबरदस्ती शादी की नीयत से लड़की का अपहरण कर लिया।
ऐसा नहीं है कि लड़कियां का अपहरण केवल उनके प्रेमी ही करते हों या वही उनको भगाकर ले जाते हों। कई बार मायके वाले भी ऐसा करते हैं।
दूसरी जाति में शादी की तो ससुराल से दुल्हन को उठा ले गए भाई
पिछले सप्ताह बिहार के अररिया में एक दुल्हन को उसके दो भाई ससुराल से जबरदस्ती उठा ले गए। बाइक के बीच लड़की को लेकर भागने का यह वीडियो भी सोशल मीडिया पर वायरल हुआ था।
दरअसल, लड़की ने दूसरी जाति के लड़के से प्रेम विवाह किया था। जैसे ही उसके घरवालों की इसकी जानकारी हुई, उसके दो भाई लड़के के घर पहुंच गए। इससे पहले कि कोई कुछ समझ पाता दोनों भाइयों ने लड़की को उठा लिया। लड़की रोती रही और भाई उसे बाइक के बीच में रखकर निकल गए।
बाद में पुलिस ने सामने लड़की का बयान लिया गया और उसने दूल्हे के साथ रहने की बात कही, जिसके बाद उसे अपने ससुराल भेज दिया गया।
महाराष्ट्र सरकार ने माना अपहरण करके लड़कियों की हो रही शादी
इसी साल मार्च में महाराष्ट्र सरकार ने भी राज्य में शादी के लिए लड़कियों के अपहरण की बात स्वीकार की थी। विधान परिषद में एक लिखित जवाब में राज्य के मुख्यमंत्री ने बताया कि सिर्फ जनवरी महीने में ही राज्य में शादी के लिए लड़कियों के अपहरण के 24 मामले दर्ज किए गए।
बताया गया कि मुंबई और महाराष्ट्र के ग्रामीण इलाकों की लड़कियों का सौदा अहमदाबाद के आसपास एक से दो लाख रुपए में किया जाता है।
शादी को जंग और लड़की को ट्रॉफी समझने की आदिम परंपरा
समाजशास्त्री डॉ. मोहन सिंह बताते हैं कि आदिमकाल में इस तरह की परंपराएं रही हैं। जहां महिलाओं को जंग के इनाम के बतौर देखा जाता था। ऐसी सोच थी कि महिलाओं को जीता जाता है।
लेकिन मौजूद वक्त में इस तरह की चीजें कम हुई हैं। अब तो जेंडर न्यूट्रल शादी तक की बातें की जा रही है। लड़की को उठाकर शादी करने का मामला आदिम कबिलाई मानसिकता है।
बिहार में लड़कों की भी होती है अपहरण करके शादी
शादी के लिए अपहरण का शिकार ज्यादातर लड़कियां ही होती हैं। लेकिन बिहार के कुछ हिस्सों आज भी ‘पकड़ुआ ब्याह’ का चलन है। जिसमें लड़के का अपहरण कर उसकी जबरदस्ती शादी करा दी जाती है।
आमतौर पर ऐसा इसलिए होता है कि लड़की के घरवाले दहेज दे पाने में असमर्थ होते हैं। ऐसे में लड़के के पक्ष के किसी व्यक्ति से मुखबिरी करवाकर अच्छा कमाने और अच्छा दिखने वाले लड़के की जानकारी जुटाई जाती है। लड़की वालों के इशारे पर लड़के को किडनैप पर बंधक बना लिया जाता है और लड़की के साथ उसकी शादी कर दी जाती है। एक बार शादी हो गई और बात फैल गई तो दूसरी लड़की उस लड़के से शादी को तैयार नहीं होती। कई बार थोड़ी ना-नुकुर के बाद लड़के के घरवाले भी शादी के लिए तैयार हो जाते हैं।